CELEX: 52005XG1201(01)
Language: sk
Date: 2005-12-01
Title: Závery Rady o zlepšení európskych spôsobilostí civilnej ochrany

1.12.2005   
            
            
               SK
            
            
               Úradný vestník Európskej únie
            
            
               C 304/1
            
         Závery Rady o zlepšení európskych spôsobilostí civilnej ochrany
   (2005/C 304/01)
   RADA EURÓPSKEJ ÚNIE,
   
               1.
            
            
               SO ZRETEĽOM NA:
               
                           —
                        
                        
                           závery Rady zo 7. januára 2005 o zemetrasení a cunami v Indickom oceáne (1);
                        
                     
                           —
                        
                        
                           akčný plán Európskej únie z 31. januára 2005 pre zemetrasenie a cunami v Indickom oceáne (2);
                        
                     
                           —
                        
                        
                           závery Rady zo 4. októbra 2004 o posilnení celkovej kapacity civilnej ochrany v Európskej únii (3);
                        
                     
                           —
                        
                        
                           závery Rady z 25. novembra 2004 o predchádzaní teroristickým útokom, pripravenosti a reakcii na ne (4);
                        
                     
                           —
                        
                        
                           oznámenie Komisie z 20. apríla 2005 o zlepšení mechanizmu Spoločenstva v oblasti civilnej ochrany (5);
                        
                     
                           —
                        
                        
                           oznámenie Komisie z 20. apríla 2005 o posilnení reakcie EÚ na katastrofy a krízy v tretích krajinách (6);
                        
                     
                           —
                        
                        
                           poznámku generálneho tajomníka/vysokého splnomocnenca z 20. apríla 2005 o opatreniach na základe akčného plánu EÚ pre zemetrasenie a cunami v Indickom oceáne (7);
                        
                     
                           —
                        
                        
                           poznámku predsedníctva z 20. mája o opatreniach na základe akčného plánu EÚ po zemetrasení a cunami v Indickom oceáne (8);
                        
                     
                           —
                        
                        
                           závery predsedníctva zo zasadnutia Európskej rady v Bruseli 16. a 17. júna 2005, ktoré vyjadrujú želanie, aby sa v prvej polovici roka 2005 prioritne riešilo posilňovanie spôsobilostí civilnej ochrany, najmä zdravotníckych zdrojov dostupných pre prípad bioteroristického útoku, a rozvíjanie spôsobilosti rýchlej reakcie založenej na útvaroch civilnej ochrany členských štátov (9),
                        
                     
         
               2.
            
            
               S VEDOMÍM, že finančné dôsledky navrhovaných zlepšení a najmä návrhu, ktorým sa zriaďuje nástroj rýchlej reakcie a pripravenosti na závažné núdzové situácie, musia byť v súlade s finančným rámcom pre obdobie 2007 – 2013 a so zásadou subsidiarity,
            
         
               3.
            
            
               POTVRDZUJE potrebu rozvinúť „spôsobilosť rýchlej reakcie Európskej únie“ na prírodné katastrofy alebo katastrofy spôsobené ľudskou činnosťou v Únii alebo mimo nej, ktorá by využívala národné zdroje a tímy vyškolené pre vzájomnú spoluprácu,
            
         
               4.
            
            
               vo všeobecnosti VÍTA oznámenie Komisie o zlepšení mechanizmu Spoločenstva v oblasti civilnej ochrany, ktoré uvádza krátkodobé a strednodobé návrhy posilnenia európskej spolupráce v rámci mechanizmu v oblasti civilnej ochrany,
            
         
               5.
            
            
               VYZÝVA Komisiu a členské štáty, aby v rámci svojich právomocí zlepšili spoluprácu v oblasti európskej civilnej ochrany vrátane posilnenia mechanizmu Spoločenstva v oblasti civilnej ochrany, aby mohla Európska únia rýchlo a účinne poskytovať pomoc civilnej ochrany vo všetkých núdzových situáciách v Únii a mimo nej,
            
         
               6.
            
            
               ZDÔRAZŇUJE celkovú úlohu a zodpovednosť Organizácie Spojených národov pri koordinácii pomoci civilnej ochrany v tretích krajinách, kde pôsobí. EÚ by mala podporovať spôsobilosti Organizácie Spojených národov pri koordinácii zásahov civilnej ochrany v tretích krajinách. Z tohto hľadiska by európska spôsobilos únie rýchlej reakcie mohla prispieť k posilňovaniu budovania kapacity OSN pre rýchly zásah pri humanitárnych katastrofách,
            
         
               7.
            
            
               NABÁDA Komisiu a členské štáty, aby v rámci svojich právomocí ďalej rozvíjali modulárny prístup prostredníctvom programu, ktorý ustanoví scenáre, posudzovanie spôsobilosti, operačné plány, odbornú prípravu a cvičenia a spoločnú metodiku pre posudzovanie rizika v rámci prístupu, ktorý berie do úvahy všetky možné riziká a dôsledky a vzťahuje sa na prírodné katastrofy a katastrofy spôsobené ľudskou činnosťou vrátane terorizmu. Z tohto programu by mali vychádzať opatrenia na základe zásady subsidiarity a komplementárnosti a pôsobenia na vnútroštátnej úrovni. Určené útvary civilnej ochrany sú jedným z niekoľkých významných pozitív spôsobilosti rýchlej reakcie EÚ a budú môcť pôsobiť nezávisle alebo v spolupráci s inými orgánmi EÚ alebo medzinárodnými inštitúciami alebo s ich podporou,
            
         
               8.
            
            
               ZDÔRAZŇUJE, že hodnotenia zohľadňujúce posúdenia rizík, rozbory nedostatkov a skúsenosti nadobudnuté z núdzových situácií, odbornej prípravy a cvičení sú základom rozhodnutí pre zlepšenie reakčnej schopnosti EÚ,
            
         
               9.
            
            
               NABÁDA Komisiu a členské štáty, aby sa z krátkodobého hľadiska venovali týmto prioritným oblastiam:
               
                           a)
                        
                        
                           ďalšiemu posudzovaniu spôsobilostí civilnej ochrany, ktoré si členské štáty môžu navzájom poskytnúť pri všetkých závažných katastrofách;
                        
                     
                           b)
                        
                        
                           rozvoju spôsobilosti rýchlej reakcie založenej na útvaroch civilnej ochrany členských štátov a na tento účel vytvoreniu programu na základe zásad subsidiarity a komplementárnosti, pričom tieto útvary sú nezávislými a sebestačnými jednotkami, ktoré pôsobia na vnútroštátnej úrovni a môžu sa použiť samostatne alebo spolu s inými príspevkami;
                        
                     
                           c)
                        
                        
                           ďalšiemu rozvoju odbornej prípravy, cvičení a výmeny odborníkov, aby sa podporila schopnosť spolupracovať a interoperabilita;
                        
                     
                           d)
                        
                        
                           vytvoreniu spoločných insígnií EÚ popri vnútroštátnych insígniách pre personál pre zásah a posudzovanie/koordináciu v teréne, a to najneskôr do 31. decembra 2005;
                        
                     
                           e)
                        
                        
                           ďalšiemu rozvoju civilno-vojenskej spolupráce s Vojenským štábom EÚ, najmä s civilno-vojenskou bunkou;
                        
                     
                           f)
                        
                        
                           posilňovaniu posudzovania potrieb v teréne vytvorením spoločnej metodiky posudzovania založenej na medzinárodne dohodnutých metodikách tam, kde existujú, a posilnením kapacity posudzovania;
                        
                     
                           g)
                        
                        
                           posilňovaniu kapacity pre uľahčenie koordinácie v teréne a v centrále, a to v rámci EÚ, ako aj s príslušnými medzinárodnými organizáciami;
                        
                     
                           h)
                        
                        
                           posilňovaniu väzby medzi mechanizmom a systémami včasného varovania na úrovni EÚ a OSN;
                        
                     
                           i)
                        
                        
                           ďalším krokom pre uľahčenie dopravy pomoci civilnej ochrany.
                        
                     
         
               10.
            
            
               VÍTA ponuku Komisie sprístupniť monitorovacie a informačné centrum (MIC) európskej konzulárnej spolupráci na podporu občanov EÚ, ktorí sa stali obeťami katastrof v tretích krajinách,
            
         
               11.
            
            
               VYZÝVA Komisiu, aby čo najskôr predložila úplnejšie návrhy posilnenia preventívnych opatrení, inšpirované podmienkami akčného programu v oblasti civilnej ochrany (10), rámcom činnosti z Hyogo pre obdobie 2005 – 2015 (11) a akčným plánom Európskej únie pre zemetrasenia a cunami v Indickom oceáne (12), a návrhy zdokonalenia systémov odhaľovania a včasného varovania vo všeobecnosti, a najmä pre Stredozemné more a Atlantický oceán,
            
         
               12.
            
            
               VYZÝVA Komisiu, aby čo najskôr, no najneskôr do októbra 2005, predložila ďalšie legislatívne návrhy pre zlepšenie spolupráce v oblasti civilnej ochrany vrátane mechanizmu Spoločenstva a zohľadnila v nich uvedené závery,
            
         
               13.
            
            
               SA VRÁTI k celej otázke spôsobilosti rýchlej reakcie Euróskej únie do konca roka 2005.
            
         
      (1)  Dokument 5187/05.
   
      (2)  Dokument 5788/05.
   
      (3)  Dokument 11549/04.
   
      (4)  Dokument 15232/04.
   
      (5)  Dokument 8430/05 - KOM(2005) 137 v konečnom znení.
   
      (6)  Dokument 8382/05 - KOM(2005) 153 v konečnom znení.
   
      (7)  Dokument 8204/05.
   
      (8)  Dokument 8961/1/05 REV 1.
   
      (9)  Dokument 10255/05.
   
      (10)  Rozhodnutie Rady 1999/847/ES z 9. decembra 1999, ktorým sa ustanovuje Akčný program Spoločenstva v oblasti civilnej ochrany, (Ú. v. ES L 327, 21.12.1999, s. 53) v znení zmien a doplnení rozhodnutia Rady 2005/12/ES z 20. decembra 2004 (Ú. v. EÚ L 6, 8.1.2005, s. 7).
   
      (11)  Uznesenie o rámci činnosti z Hyogo pre obdobie 2005 – 2015: Budovanie odolnosti národov a spoločenstiev voči katastrofám, prijatom 22. januára 2005 Svetovou konferenciou o znížení rizika katastrof a zmiernení ich následkov (A.CONF.206/6).
   
      (12)  Dokument 5788/05.